**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/563-2/2024.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2024. május 17-én 8.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Hegyiné Havasi Valéria alpolgármester

dr. Temesvári Zsolt

Varga József képviselők

**Igazoltan távol:** Inhof Tamás képviselő

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

**Napirend:**

**1) A 2023. évben elvégzett belső ellenőrzés tapasztalatairól szóló jelentés megtárgyalása**

*Előterjesztő: dr. Varga Viktória jegyző*

**2) A 2023. évi költségvetés végrehajtásáról szóló rendelet megalkotása**

*Előterjesztő: Bíró Imre polgármester*

**3) A Zánkai Közös Önkormányzati Hivatal 2023. évi költségvetésének végrehajtása és zárszámadása**

*Előterjesztő: Bíró Imre polgármester*

**4) A Balatonszepezd külterület 070/2 és 072/7 hrsz. alatti ingatlanok belterületbe vonása**

*Előterjesztő: Bíró Imre polgármester*

**5) Döntés a Vízimentők Magyarországi Szakszolgálata és Önkéntes Tűzoltó Egyesület 2024-2028. évi ajánlatáról**

*Előterjesztő: Bíró Imre polgármester*

**6) Döntéshozatal a műszaki üzemeltetés tárgyában**

*Előterjesztő: Bíró Imre polgármester*

**7) Döntéshozatal a Panoráma sétány felújítása tárgyában**

*Előterjesztő: Bíró Imre polgármester*

**8) A HolMiki Kft. Balatonszepezd 163/3 hrsz-ú ingatlan tárgyában benyújtott vételi szándéknyilatkozata**

*Előterjesztő: Bíró Imre polgármester*

**9) Balatonszepezd Község Önkormányzata 2023. évi gyermekjóléti és gyermekvédelmi feladatainak átfogó értékelése**

*Előterjesztő: Bíró Imre polgármester*

**NAPIREND TÁRGYALÁSA**

**1) A 2023. évben elvégzett belső ellenőrzés tapasztalatairól szóló jelentés megtárgyalása**

*Előterjesztő: dr. Varga Viktória jegyző*

**Bíró Imre polgármester:** Kéri jegyző asszonyt, hogy ismertesse az előterjesztést.

**dr. Varga Viktória jegyző**: A zárszámadással egyidejűleg kell elfogadni a belső ellenőrzési jelentést. A 2023. évre vonatkozó éves belső ellenőrzési jelentést a belső ellenőr elkészítette, a jelentés az előterjesztés melléklete, melyből látszik, hogy az önkormányzat megfelelő minősítést kapott.

**Bíró Imre polgármester:** Köszöni. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**43/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzat Képviselő-testülete a 2023. évre vonatkozó Éves ellenőrzési jelentés tartalmát megismerte, azt elfogadja.

**2) A 2023. évi költségvetés végrehajtásáról szóló rendelet megalkotása**

*Előterjesztő: Bíró Imre polgármester*

**Bíró Imre polgármester:** Gyakorlatilag a 2023 év tényszámait kell elfogadniuk, a főbb számokat ismerteti. A költségvetési bevételek 335.002.368 Ft, a finanszírozási bevételek 152.913.373 Ft, a költségvetési működési célú kiadások 229.621.565 Ft és a felhalmozási célú kiadások 107.952.667 Ft voltak. A további adatokat a táblázatok tartalmazzák. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**5/2024. (V.21.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2023. évi költségvetés végrehajtásáról szóló rendelet-tervezetet elfogadja és 5/2024. (V.21.) számon önkormányzati rendeletei közé iktatja.

**3) A Zánkai Közös Önkormányzati Hivatal 2023. évi költségvetésének végrehajtása és zárszámadása**

*Előterjesztő: Bíró Imre polgármester*

**Bíró Imre polgármester:** A Közös Hivatal tavalyi működéséről is el kell fogadni a zárszámadást. Az intézményfinanszírozás 142.845.145 Ft volt. Az adatokat az előterjesztés tartalmazza. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag– az alábbi határozatot hozza:**

**44/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánkai Közös Önkormányzati Hivatal 2023. évi költségvetésének végrehajtásáról szóló beszámolót az előterjesztés mellékletei szerint elfogadja.

**4) A Balatonszepezd külterület 070/2 és 072/7 hrsz. alatti ingatlanok belterületbe vonása**

*Előterjesztő: Bíró Imre polgármester*

**Bíró Imre polgármester:** Csikós Jánosnétól érkezett kérelem, hogy a 070/2 és 072/7 hrsz-ú ingatlanokat vonják belterületbe vonásához szükséges képviselő-testületi hozzájárulást. A Hész az ingatlanokat belterületbe vonható területként jelöli ki. A belterületbe vonást az önkormányzat kezdeményezheti. Kérdezi, hogy valakinek van-e kérdése, észrevétele, hozzászólása?

**dr. Temesvári Zsolt:** A HÉSZ-ben ez benne van? Mire használja ezt a területet?

**Bíró Imre polgármester**: Igen, benne van, de testületi döntés kell. Ott lakik, már korábban is szerette volna belterületbe vonni, csak sok intézkedéssel járt.

**Varga József képviselő**: Mindenképpen javasolja, mert szerves része a településnek, ha a feltételeknek megfelel, akkor belterületbe lehet vonni.

**Bíró Imre polgármester**: Méltányolható, támogatható kérelemről van szó.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **4 igen szavazattal**

**– egyhangúlag – az alábbi határozatot hozza:**

**45/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Balatonszepezd külterület 070/2 hrsz-ú, 424 m2 területnagyságú és a Balatonszepezd külterület 072/7 hrsz-ú, 809 m2 területnagyságú ingatlanok kertvárosias lakóterület kialakítása területfelhasználási cél melletti belterületbe vonását kezdeményezi.

Felhatalmazza a polgármestert a földhivatali eljárás megindítására, valamint az egyéb szükséges intézkedések megtételére.

Határidő: azonnal

Felelős: polgármester

**5) Döntés a Vízimentők Magyarországi Szakszolgálata és Önkéntes Tűzoltó Egyesület 2024-2028. évi ajánlatáról**

*Előterjesztő: Bíró Imre polgármester*

**Bíró Imre polgármester:** A strandi vízimentés komoly tétel a költségvetésben, ezért testületi döntés kell. A Vízimentők Magyarországi Szakszolgálata és Önkéntes Tűzoltó Egyesület az egyedüli szervezet, akik jogosultak erre. 5 éves időtartamú ajánlat érkezett. Az idei évben 64 napra kell megrendelni a szolgáltatást. Már tavaly is úgy döntöttek, hogy mindhárom strandon legyen, bár a Víriuszi strandon nem lenne kötelező. Ismerteti a kapott árajánlatot, ami a három strandra erre a szezonra 8,3 millió forint. Kérdezi, hogy valakinek van-e kérdése, észrevétele, hozzászólása?

**Varga József képviselő**: Az időjárás változása szemmel látható, hirtelen csapnak le heves zivatarok, ezért mindenhol indokolt a vízimentés. A Víriuszi strandot sem lehet mentést nélkül hagyni, mert ott rendszeresen van tábor.

**dr. Temesvári Zsolt képviselő**: Mindhárom strandra javasolja a mentés megrendelését.

**Bíró Imre polgármester**: Volt egyeztetés a vízimentőkkel, mert a mentés komolyságán lehetne fejleszteni. A központi részre szolgálati helyként egy emelvényt terveznek, onnan belátnának mindent. Szigorúbban veszik, ha már ennyit fizetnek. A szerződésben benne van, hogy az 5. év végére sem lehet nagyobb 6 %-nál nagyobb növelés.

**Tánczos Róbert lakos**: Kérdezi, hogy van-e arra lehetőség az 5 év alatt, hogy ne mindhárom strandra vegyék igénybe a szolgáltatást?

**Bíró Imre polgármester**: Igen.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **4 igen szavazattal**

**– egyhangúlag – az alábbi határozatot hozza:**

**46/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Vízimentők Magyarországi Szakszolgálata és Önkéntes Tűzoltó Egyesület strandi vízimentési teendők ellátására irányuló 2024-2028-as évekre vonatkozó ajánlatát elfogadja és a központi, a szepezdfürdői és a viriusi strand vonatkozásában az alábbiak szerint köt szerződést:

A vízimentési szolgáltatás időtartama: a strandok rendjéről és belépődíjairól szóló önkormányzati rendelet szerint:

Műszak: 10 órás;

Fő: 1 fő/strand;

Vízimentő szolgáltatás díja 34.070 Ft + áfa/nap/fő

Felhatalmazza a polgármestert a szerződés megkötésére és a szükséges intézkedések megtételére.

Határidő: azonnal

Felelős: polgármester

**6) Döntéshozatal a műszaki üzemeltetés tárgyában**

*Előterjesztő: Bíró Imre polgármester*

**Bíró Imre polgármester:** Öt vállalkozótól kértek ajánlatot, de csak egy ajánlat érkezett a műszaki üzemeltetésre a Balaton-Dekor Kft-től. Ahogy tavaly, most is a rezsióradíjra kértek ajánlatot. Kérdezi, hogy valakinek van-e kérdése, észrevétele, hozzászólása?

**Varga József képviselő:** Nem népszerű dolog a karbantartás. Sem tavaly, sem idén nem érkezett más pályázat. Ő szepezdi, és nem bírná elviselni, ha nem lenne rend. Kéri, hogy a testület zárja ki az ajánlat elfogadásáról szóló szavazásból személyes érintettsége miatt.

**dr. Temesvári Zsolt képviselő**: Olyan kell, aki ismeri a strandot, helyben van, gyorsan meg tudja oldani a problémát. Távoli céget el sem tud képzelni.

**Bíró Imre polgármester**: Próbáltak más gazdasági szereplőt keresni. Amit lehetett megtettek.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**47/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Varga József képviselőt a műszaki üzemeltetés tárgyában érkezett ajánlatról szóló szavazásból személyes érintettsége miatt kizárja.

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **3 igen szavazattal**

**– egyhangúlag – az alábbi határozatot hozza:**

**48/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a műszaki üzemeltetés tárgyában Balaton-Dekor Kft. 9.600 Ft + áfa /óra (pihenő- és ünnepnapokon 12.192 Ft + áfa /óra) összegű árajánlatát elfogadja.

A szükséges forrást a 2024. évi költségvetésről szóló önkormányzati rendelet terhére biztosítja.

Felhatalmazza a polgármestert a szerződés megkötésére és az egyéb szükséges intézkedések megtételére.

Határidő: azonnal

Felelős: polgármester

**7) Döntéshozatal a Panoráma sétány felújítása tárgyában**

*Előterjesztő: Bíró Imre polgármester*

**Bíró Imre polgármester:** Többen jelezték, és ők is látják, hogy a Panoráma sétányon a fa szerkezetet fel kell újítani. A sétány vörösfenyő anyagú, ki van téve az időjárásnak. Vannak szerkezeti hibák és az alapozás is megsüllyedt. Balesetveszélyes, ezért meg kell csináltatni. Több vállalkozó mellett az eredeti kivitelező cégtől sikerült ajánlatot kérni. Ők adták a legkedvezőbb ajánlatot. Az alátámasztást is javítani fogják. Kérdezi, hogy valakinek van-e kérdése, észrevétele, hozzászólása?

**Varga József képviselő**: Jobban örült volna, ha átvizsgálás megtörtént volna és nem szükségszerű javításra adott volna ajánlatot, hanem konkrétan a hibákra. Lehet látni a hibákat, konkrétan lehetett volna ajánlatot tenni a javításokra. A céggel nincsen semmi probléma, de nem lenne baj, ha látnák, hogy mit fognak csinálni. Elhalasztaná ezt a döntést, részletezze ki milyen konkrét munkát fog megvalósítani.

**Szántó Szilvia irodavezető**: Májusban még meg tudja csinálni, utána már nem. Ez így csak elhúzódik. Lefolytathatnak rá rendes beszerzési eljárást is, de akkor kell egy műszaki szakember.

**Varga József képviselő**: Alapos munkát kellene végezni, komolyabb felmérést, nem kapkodni. Részletes ajánlatot kell kérni.

**Bíró Imre polgármester**: Tudja a vállalkozó, hogy mit kell csinálni, szóban el is mondták. A felelősség miatt ő inkább elfogadná ezt az ajánlatot, még akkor is, ha nem precíz az előkészítés.

**Varga József képviselő**: Ha felmérte, akkor miért nem írta le részletesen?

**Szántó Szilvia irodavezető**: Ők sokat dolgoznak, nem érnek rá a papírmunkára.

**dr. Temesvári Zsolt képviselő**: Mindenképpen jó lenne, ha szezonra elkészülne. Időhiányban vannak.

**Bíró Imre polgármester**: Szerződés aláírása előtt kér részletes leírást.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **3 igen szavazattal**

**– 1 tartózkodás mellett – az alábbi határozatot hozza:**

**49/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Panoráma sétány felújítása tárgyában a Panoráma-K s.r.o. (Szlovákia, 94501 Komárno, Komenského 22.) 2.306.000 Ft + áfa összegű ajánlatát elfogadja.

A szükséges forrást a 2024. évi költségvetésről szóló önkormányzati rendelet terhére biztosítja.

Felhatalmazza a polgármestert a vállalkozási szerződés aláírására.

Határidő: azonnal

Felelős: polgármester

**8) A HolMiki Kft. Balatonszepezd 163/3 hrsz-ú ingatlan tárgyában benyújtott vételi szándéknyilatkozata**

*Előterjesztő: Bíró Imre polgármester*

**Bíró Imre polgármester:** A HolMiKi Kft-től érkezett egy megkeresés a Lomb utcai 163/3 hrsz-ú ingatlan vonatkozásában, hogy hozzanak elvi döntést az ingatlan eladásáról. Megítélése szerint az ingatlan értéke 20 millió forint felett van, Tánczos Róbert szóban tett ajánlata legfeljebb 6 millió volt. Szerinte nagy a különbség. Kérdezi, hogy valakinek van-e kérdése, észrevétele, hozzászólása?

**Varga József képviselő**: Mindenképpen kell értékbecslés.

**Bíró Imre polgármester**: Annak is van egy komoly költsége. Az értékbecslést általában az készítteti, aki meg akarja venni az ingatlant. Szerinte ez most nem megfelelő időpont, nem javasolja az ingatlan értékesítését, ezt a következő testületre bízná.

**Varga József képviselő**: A választásokig ezzel várni kellene. Nem a kérelmező ellen szól, de ilyenbe nem lehet már belemenni. Most nincsen eladási szándék.

**dr. Kiss Balázs Tamás aljegyző**: Annyit megjegyezne, hogy a beadvány nem szabályszerű, tekintettel arra, hogy azt nem a gazdasági társaság cégjegyzésre jogosult ügyvezetője, hanem Tánczos Róbert, mint a cég tagja írta alá. Alapvetően a kérelem joghatás kiváltására alkalmatlan.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslat b) pontját szavazásra teszi fel.*

**Balatonszepezd Község Önkormányzata Képviselő-testülete** **4 igen szavazattal**

**– egyhangúlag – az alábbi határozatot hozza:**

**50/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Balatonszepezd belterület 163/3 hrsz-ú, 674 m2 alapterületű kivett beépítetlen terület megnevezésű ingatlan tekintetében eladási szándék hiányában az ingatlant nem értékesíti.

Felhatalmazza a polgármestert a szükséges intézkedések megtételére.

Határidő: azonnal

Felelős: polgármester

**9) Balatonszepezd Község Önkormányzata 2023. évi gyermekjóléti és gyermekvédelmi feladatainak átfogó értékelése**

*Előterjesztő: Bíró Imre polgármester*

**Bíró Imre polgármester:** Sajnos kevés a gyermeklétszám a környező településekhez képest. Az ingatlanértékesítéshez inkább ilyen program kéne, hogy a fiatalok itt letelepedjenek, lakáshoz jussanak, hátha akkor jobb számokat tudna felolvasni. A tendencia nem túl jó, ez a gyermeklétszám nem garantálja a falu jövőjét. A gyermekek normatív támogatásban részesülnek és a Bursa Hungarica programban is kapnak támogatást. Iskolabuszt indítottak, ami a szülőkről gondot vesz le. Kérdezi, hogy valakinek van-e kérdése, észrevétele, hozzászólása?

**Hegyiné Havasi Valéria alpolgármester:** Az iskolabusznak nagyon örülnek, 7 fővel, azaz teljes kihasználtsággal megy mindennap.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **4 igen szavazattal**

**– egyhangúlag – az alábbi határozatot hozza:**

**51/2024. (V.17.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a gyermekjóléti és gyermekvédelmi feladatok 2023. évi ellátásáról szóló átfogó értékelést – az e határozat (előterjesztés) mellékletét képező tartalommal – elfogadja.

Megbízza a polgármestert, hogy az értékelést határidőben küldje meg a Veszprém Vármegyei Kormányhivatal Hatósági Főosztály Szociális és Gyámügyi Osztályához.

Határidő: 2024. május 31.

Felelős: polgármester

**dr. Temesvári Zsolt képviselő**: Egy lakossági megkeresést szeretne továbbítani. A Víriusz felé van egy stég, ami óriásira van megnövelve és a tulajdonos bérhorgászatot tart. Ez azt jelenti, hogy 4-6 horgász akár napokig ott sátrazik az önkormányzat területén, mindenféle higiéniai környezet nélkül, hangosak és piszkítják a területet. A stégen nincs tábla, hogy kié. Kéri, hogy az önkormányzat vizsgálja ezt ki. Önkormányzati területen sátoroznak napokig. A megfelelő intézkedéseket meg kell hozni.

**Bíró Imre polgármester:** Helyszíni szemle kell, javasolja, hogy ülés után menjenek ki, nézzék meg.

**dr. Kiss Balázs Tamás aljegyző:** Meg kell nézni, hogy adtak-e rá stégengedélyt, ki kell deríteni, hogy ki a tulajdonos és ha engedély nélküli, akkor be kell jelenteni a vízügyi hatóságnak, akik akár el is bontathatják.

**Tánczos Róbert lakos**: Kérdezi, hogy van-e lehetőség június 1-jén megrendezni a választási bemutatkozót a kultúrházban?

**Bíró Imre polgármester**: Fog erről beszélni a testület.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt **8.50** órakor bezárja.

K. m. f.

**Bíró Imre dr. Varga Viktória**

polgármester jegyző